Теодор Траянов
Съзвучие

chitanka.info

Като загадка тихо

синее се полето

в съзвучието светло

на чистите цветя,

то с техните мечтания

огледва се в небето,

затърсило мечтата

на свойта красота!

Хармонии дълбоки,

таинствени вълнения,

душата ми прегръщат,

по-нежни от сестри,

безкрайна като отглас

душата вдъхновена

в напевите се губи

на нежните зари!

Тя слуша и догажда

в лъчистото съзвучие

познати съчетания

на своя странен мир!

Към свойта първа радост

назад повърнат ручей

поема лъх лазурен

от чудотворен вир!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.